Vista la comunicació de vaga formulada pel Comitè d'Empresa d'Autocars Ravigo, SL (amb registre d'entrada de 6 de maig de 2019 al Tribunal Laboral de Catalunya), que està prevista a partir de les 0.00 hores del dia 18 de maig de 2019, amb caràcter indefinit, i que afecta tots els treballadors i treballadores que presten serveis al centre de treball de Barcelona;
Vist que l'empresa presta serveis de transport de viatgers per carretera, tant servei de transport no adaptat com, principalment, serveis de transport adaptat de persones amb discapacitat i/o amb necessitats especials, cal considerar aquesta concreta prestació com un servei essencial per a la comunitat, i la seva interrupció afectaria drets i béns constitucionalment protegits com el transport de persones que requereixen un servei assistit, tal com disposen els articles 19 i 43 de la Constitució;
Vist que l'autoritat governativa ha de dictar les mesures necessàries per mantenir el servei essencial, tenint en compte que aquesta restricció ha de ser justificada i proporcional a l'exercici legítim del dret de vaga, que reconeix l'article 28.2 de la Constitució;
Vist que l'empresa presta serveis de transport adaptat de persones amb discapacitat i/o amb necessitats especials, és necessari mantenir la prestació d'aquest servei, ja que, davant la possibilitat que quedi interromput, es podria produir una situació en la qual tots els treballadors i treballadores amb persones usuàries al seu càrrec i les pròpies persones amb discapacitat i/o amb necessitats especials afectades per la vaga, es trobessin davant la impossibilitat de fer ús dels seus drets, perquè no hi ha alternativa real de transport;
Vist que es fa necessari establir uns serveis mínims que permetin garantir el dret a la mobilitat de les persones amb discapacitat i/o amb necessitats especials i, indirectament, el dret al treball dels treballadors i treballadores amb persones usuàries a càrrec seu, per tal de conciliar la vida laboral i personal, s'estima adient establir com a serveis mínims el manteniment del servei de transport adaptat de les persones amb discapacitat i/o amb necessitats especials, sense incloure els altres serveis que efectua l'empresa.
Així mateix, l'empresa haurà de disposar de la infraestructura necessària per tal de poder realitzar operativament les tasques de transport;
Vist que les parts afectades en el tràmit d'audiència sobre la necessitat d'establir uns serveis mínims han formulat les seves propostes tal com consta a l'acta de 14 de maig de 2019;
Vist que s'ha sol·licitat informe tècnic a la Direcció General de Transport i Mobilitat del Departament de Territori i Sostenibilitat, al Consorci d'Educació de Barcelona, al Consell Comarcal de l'Alt Penedès, l'Ajuntament de Barcelona, i a l'Institut Municipal de Serveis Personals de Badalona;
Atès el que disposen l'article 28.2 de la Constitució espanyola; l'article 170.1.i) de l'Estatut d'autonomia de Catalunya; l'article 10.2 del Reial decret llei 17/1977, de 4 de març, i el Decret 120/1995, de 24 de març, de la Generalitat de Catalunya, i les sentències del Tribunal Constitucional 11/1981, de 8 d'abril; 26/1981, de 17 de juliol; 33/1981, de 5 de novembre; 51/1986, de 24 d'abril; 27/1989, de 3 de febrer; 43/1990, de 15 de març, i 122/1990 i 123/1990, de 2 de juliol,
La situació de vaga anunciada pel Comitè d'Empresa d'Autocars Ravigo, SL, que està prevista a partir de les 0.00 hores del dia 18 de maig de 2019, amb caràcter indefinit, i que afecta tots els treballadors i treballadores que presten serveis al centre de treball de Barcelona, s'entén condicionada al manteniment dels serveis mínims següents:
Manteniment del servei de transport adaptat de les persones amb discapacitat i/o amb necessitats especials, sense incloure els altres serveis que efectua l'empresa.
L'empresa haurà de disposar de la infraestructura necessària per tal de poder realitzar operativament les tasques de transport que assenyala el paràgraf anterior.